text: Sparekasse skadet ved mislykket kup
  02 december 2011 kl. 14.39
  En sparekasse i Lindknud led stor skade, da tyve hårdhændet forsøgte at stjæle hæveautomaten. Men den voldsomme hæve-aktion lykkedes ikke.
  Tre mænd forsøgte at få automaten hos Brørup Sparekasse i Lindknud fri ved at køre en stor gummiged gennem facaden natten til torsdag. De fik også vristet automaten fri, men forsøget på at læsse automaten på en trailer mislykkedes.
  De tre mænd stak derefter af fra stedet. 
  Fremgangsmøden med at køre store redskaber gennem murværket er brugt flere gange i de senere år. Med større held end i Lindknud, hvor hjørnet af sparekassens bygning måtte understøttes.
  